Novemberben ismét megközelítette szeptemberi történelmi csúcsát a GKI konjunktúraindexe, az üzleti várakozások kissé javultak, a fogyasztóiak hibahatáron belül romlottak - közölte a GKI Gazdaságkutató Zrt.

Az Európai Unió támogatásával készült felmérés szerint a konjunktúraindex az októberi 4,2 pontról 5,0 pontra, az üzleti bizalmi index 10,5 pontról 11,7 pontra javult, a fogyasztói bizalmi index viszont mínusz 13,8 pontról mínusz 14,2 pontra romlott egy hónap alatt.

Forrás: GKI

Szeptemberben 5,4 pontos történelmi csúcson volt a konjunktúraindex. Az üzleti szférán belül az ipar kivételével - ahol a várakozások nem változtak - minden ágazat bizalmi indexe kisebb-nagyobb mértékben emelkedett. Az iparban az elmúlt időszak termelésének, valamint a termelési kilátásoknak a megítélése romlott, a készleteké és a rendelésállományoké javult.

A jövő évi beruházási szándék kissé erősebb az ideinél. Az építőipari kilátások továbbra is felhőtlenek, az ágazat bizalmi indexe novemberben újabb historikus csúcsra emelkedett. Az előző háromhavi termeléssel kapcsolatos elégedettség novemberben érezhetően erősödött, s a rendelésállomány minősítése is javult.

A kereskedelmi bizalmi index az októberi stagnálás után kissé emelkedett, s megközelítette eddigi csúcsértékét. Az eladási pozíció és a készletszint megítélése valamivel kedvezőbb lett, míg a rendeléseké némileg kedvezőtlenebb. A szolgáltatói bizalmi index novemberben emelkedett, s nemcsak októberi visszaesését dolgozta le, de megközelítette eddigi csúcspontját is. A forgalmi várakozások érezhetően markánsabbá váltak, az általános üzletmenet megítélése viszont romlott egy keveset.

A foglalkoztatási várakozások a szolgáltatások kivételével minden ágazatban romlottak, és kissé emelkedett a lakosság munkanélküliségtől való félelme is. Az áremelési szándék minden ágazatban erősödött, ahogy a fogyasztók inflációs várakozása is. A magyar gazdaság helyzetét az októberinél a kereskedelem kivételével minden ágazatban kisebb-nagyobb mértékben jobbnak látták a válaszolók, a fogyasztók viszont valamivel rosszabbnak.

A GKI fogyasztói bizalmi index novemberben az októberi enyhe javulást követően hasonló mértékben romlott. A lakosság saját várható pénzügyi helyzetét kissé rosszabbnak, megtakarítási képességét viszont kissé jobbnak ítélte, mint októberben. Utóbbi másfél éve némi hullámzás mellett lényegében stagnál. A lakosság a nagy értékű tartós fogyasztási cikkek jelenlegi lehetőségét enyhén javulónak, a következő egy évre vonatkozót pedig közepesen romlónak érezte.